**Հավելված 1**

**ՀՀ կառավարության**

**2019 թվականի ----- N որոշման**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԳՈՐԾԱՐԱՐ ՄԻՋԱՎԱՅՐԻ ԲԱՐԵԼԱՎՄԱՆ ՌԱԶՄԱՎԱՐՈՒԹՅՈՒՆ**

**ԵՐԵՎԱՆ - 2019 թ.**

**Բովանդակություն**

1. Ներածություն……………………………………………………………………….………4
2. Ռազմավարության ընդգրկման շրջանակը, առաքելությունը և տեսլականը…4
3. Ներկա իրավիճակի վերլուծություն…………………………………………….………6
4. Թիրախները և դրանց չափման մեթոդաբանությունը………………………….…7
5. Հիմնական ուղղությունները և առաջնահերթ գործողությունները………..……11
6. Մոնիտորինգ, գնահատում և հաշվետվողականություն…………………………25
7. SWOT վերլուծություն…………………………………………………………………….27
8. **Ներածություն**

Պետական կարգավորումների և վարչարարական ընթացակարգերի պարզ, թափանցիկ և քիչ ծախսատար պետական կարգավորումները և վարչական ընթացակարգերը, ինչպես նաև պետության կողմից մատուցվող ծառայությունների հասանելիության բարձրացումը, բոլոր տնտեսավարողների համար բարենպաստ և հավասար տնտեսական պայմանների ապահովումը, գործարարների շահերի ներկայացման և դրանց պաշտպանության համակարգի կատարելագործումը ՀՀ կառավարության առաջնահերթություններից են։ Կարևորելով գործարար միջավայրի շարունակական կատարելագործման անհրաժեշտությունը` ՀՀ կառավարությունը հաստատում է գործարար միջավայրի բարելավման միջոցառումների տարեկան ծրագրեր։

Առավել երկարաժամկետ տեսլական ձևավորելու նպատակով անհրաժեշտություն է առաջացել մշակել գործարար միջավայրի բարելավման ռազմավարություն, որն առաջիկա հինգ տարիների համար կսահմանի Հայաստանի Հանրապետության գործարար միջավայրի բարելավմանն ուղղված քաղաքականության շրջանակը, նպատակները, արդյունքները, դրանց հասնելու համար հիմնական գործողությունները և առաջնահերթ միջոցառումները:

Ռազմավարությունն իրականացվելու է ըստ տարեկան գործողությունների ծրագրերի` որը քննարկվելու է պետական մարմինների, միջազգային դոնոր կազմակերպությունների, մասնավոր հատվածի և բիզնեսի շահերը պաշտպանող կառույցների լայն ներգրավմամբ:

Ռազմավարության իրականացման համակարգման, մշտադիտարկման և գնահատման գործառույթը վերապահված է ՀՀ էկոնոմիկայի նախարարությանը:

1. **Ռազմավարության ընդգրկման շրջանակը, առաքելությունը և տեսլականը**
   1. **Ռազմավարության ընդգրկման շրջանակը**

Գործարար և ներդրումային միջավայրի գրավչության և գործարար համայնքի՝ գործարարությամբ զբաղվելու որոշումների վրա ազդում են բազմաթիվ ներքին և արտաքին գործոններ: Եթե ներքին գործոնների կառավարումը հիմնականում կախված է ընկերությունների որդեգրած քաղաքականությունից, ապա արտաքին գործոնները մեծամասամբ պայմանավորված են տվյալ երկրի՝ տարբեր ոլորտներում վարած պետական քաղաքականության արդյունավետությամբ:

Գործարար և ներդրումային միջավայրի վրա ուղղակիորեն կամ անուղղակիորեն ազդող որոշիչ գործոնները կարելի է պայամանականորեն խմբավորել հետևյալ կերպ `

* Ֆինանսական հաստատություններ
* Մարդկային ռեսուրսներ
* Տեխնոլոգիաներ
* Ենթակառուցվածքներ
* Հարկային, մաքսային, արտաքին առևտրի և այլ ոլորտային քաղաքականություններ
* Իրավական կարգավորումներ և վարչարարական ընթացակարգեր
* Այլ գործոններ

Առաջիկայում մշակվելիք Հայաստանի վերափոխման համապարփակ ռազմավարությունը իր ընդգրկման շրջանակով ենթադրում է անդրադարձ վերոնշյալ և այլ բազմաթիվ գործոնների։

Սույն փաստաթղթի՝ որպես ինքնուրույն ռազմավարության հիմնական ընդգրկման շրջանակը ներառում է պետական կարգավորումների և վարչարարական ընթացակարգերի բարելվմանն ուղղված առաջնահերթությունները, նպատակներն ու թիրախները։

Վերոնշյալ մյուս ուղղություններում առկա են կամ նախատեսվում են առանձին փաստաթղթերով սահմանված ռազմավարություններ ու հայեցակարգեր` որոնք անհրաժեշտ կլինի իրագործել բոլոր ոլորտային ռազմավարությունների առաջնահերթությունների հետ համադրմամբ և ներդաշնակեցմամբ։

Այդպիսի համադրման արդյունքում հնարավոր կլինի իրականացնել Հայաստանի գործարար և ներդրումային միջավայրի շոշափելի և արդյունավետ բարելավում ինչպես սույն ռազմավարության շրջանականերում, այնպես էլ ավելի լայն համատեքստում։

* 1. **Առաքելությունը**

Գործարար միջավայրի բարելավման ռազմավարության առաքելությունն է՝ ստեղծել միջազգայնորեն մրցունակ ազգային տնտեսություն: Առաքելության իրականացման համար որոշիչ նշանակություն ունի գործարարությամբ զբաղվելու համար բարենպաստ միջավայրի ստեղծումը` կրճատելով բիզնեսի համար վարչարարական բեռը, մասնավորապես գործող օրենսդրության պարզեցման և ավելի որակյալ կարգավորումների մշակման, ընթացակարգերի առավելագույնս թվայնացման, շահագրգիռ բոլոր կողմերի հետ ավելի արդյունավետ հաղորդակցության և հետադարձ կապի կազմակերպման միջոցով:

* 1. **Տեսլականը**

Ռազմավարությամբ նախատեսվում է գործարար միջավայրի վրա ազդեցույթուն ունեցող պետական կարգավորումների և վարչարարական ընթացակարգերի բարելավում այնպիսի ծավալով, որն ավելի լայն՝ Հայաստանի վերափոխման համապարփակ ռազմավարության շրջանակներում մշակվող այլ փոխկապակցված ռազմավարությունների զուգահեռ իրագործման արդյունքում Հայաստանը կդարձնի աշխարհի համար ճանաչելի, հասանելի, արտահանման լայն հնարավորություններ ընձեռող, ներդրումների և գործարարության համար գրավիչ երկիր։

***Ռազմավարության տեսլականն է՝ նախատեսվող միջոցառումների արդյունքում լինել գործարար և ներդրումային միջավայրի գրավչությամբ աշխարհի առաջին 15 երկրների շարքում։***

1. **Ներկա իրավիճակի վերլուծություն**

**Հայաստանը միջազգային վարկանիշներում ու զեկույցներում**

* Fitch Ratings – B+ Positive
* Moody’s – Ba3 Positive Outlook
* WEF - Գլոբալ մրցունակության ինդեքս - 70-րդ տեղ 140 երկրների շարքում
* Տնտեսական ազատության ինդեքս – 47-րդ տեղ 180 երկրների շարքում
* Ներառական զարգացման ինդեքս - 74-րդ տեղ 103 երկրների շարքում
* ՀԲ «Գործարարությամբ զբաղվելը» զեկույց – 41-րդ տեղ 190 երկրների շարքում

Տնտեսական գործունեության համընդհանուր հասանելիությունը, ներդրումային միջավայրի գրավչությունը, աշխատանքի և ներդրումների քաջալերումը առանցքային նշանակություն ունեն մրցունակ և ներառական տնտեսություն կառուցելու տեսանկյունից:

Հայաստանի Հանրապետության կառավարության ծրագրում` որպես տնտեսության էական աճի ապահովման կարևորագույն գրավական սահմանվել են տնտեսական մրցակցությունը և արհեստական մենաշնորհների բացառումը, ինչպես նաև ամրագրվել է, որ գործարար միջավայրի վրա պետական քաղաքականության ազդեցության գնահատումը կարևորվելու է նաև միջազգային համեմատականների տեսանկյունից: Մասնավորապես, որոշվել է, որ տնտեսական քաղաքականության որակի և գործարար միջավայրի վրա դրա ազդեցության գնահատականները դիտարկվելու են միջազգայնորեն ընդունված և ճանաչում ունեցող ընդհանրական ինդեքսների միջոցով։

Երկրի մակարդակով գործարար միջավայրի պատկերը ստանալու համար նախ կարևոր է անդրադառնալ միջազգային մակարդակով ստացված գնահատականներին։ Որպես Հայաստանի գործարար միջավայրի հիմնական խնդիրներ առավել հաճախ մատնանշվել են մրցակցային հավասար պայմանների բացակայությունը, հարկային և մաքսային վարչարարությունը, ֆինանսական ռեսուրսների հասանելիությունը և այլն:

Ռազմավարության իրականացումը կհանգեցնի` բոլոր տնտեսավարողների համար պետության կողմից մատուցվող ծառայությունների հավասար պայմանների ապահովմանը, գործարարությանն առնչվող բոլոր ընթացակարգերի՝ հնարավորինս թափանցիկ իրականացմանը, պետական և համայնքային մարմինների հետ շփման վարչարարական բեռի նվազեցմանը, կոռուպցիոն ռիսկերի կրճատմանը, գործարարներին ծառայություններ մատուցող մարմինների գործունեության թափանցիկության բարձրացմանը: Արդյունքում` կստեղծվի միջազգայնորեն մրցունակ գործարար միջավայր, կթեթևանա առկա վարչարարական և ֆինանսական բեռը՝ ապահովելով մասնավոր հատվածի ոլորտների բարձր տեմպերով զարգացումը:

Կանխատեսելի և վստահելի գործարար միջավայրը հանդիսանալու է ներդրումների ավելացման հիմնական գրավականը, ապահովելու է ներքին ներդրումների մեծ ծավալ և օտարերկրյա ներդրումների բավարար ներհոսք:

1. **Թիրախները և դրանց չափման մեթոդաբանությունը**
   1. **Չափման մեթոդաբանությունը**

Գործարար միջավայրի վրա պետական քաղաքականության ազդեցության գնահատումն իրականացվում է ինչպես գործարար համայնքի ընկալումների, այնպես էլ դրանց վրա հիմնված միջազգային համեմատականների տեսանկյունից։ Այդ պատճառով, գործարար միջավայրի վրա պետական քաղաքականության ազդեցության գնահատականները դիտարկվում են միջազգայնորեն ընդունված և ճանաչում ունեցող ընդհանրական ինդեքսների միջոցով: Աշխարհի երկրների գործարար և ներդրումային միջավայրերի տարբեր բաղադրիչների գնահատականները ներառվում են մի շարք կազմակերպությունների կողմից հրապարակվող պարբերական զեկույցներում։ Դրանցից մի քանիսը ներկայացված են ստորև.

* Համաշխարհային տնտեսական ֆորումի կողմից հրապարակվող **Գլոբալ մրցունակության ինդեքս**
* The Heritage Foundation-ի կողմից հրապարակվող **Տնտեսական ազատության ինդեքս**
* Համաշխարհային բանկի կողմից հրապարակվող **«Գործարարությամբ զբաղվելը»** զեկույցի գնահատում
* Համաշխարհային տնտեսական ֆորումի կողմից հրապարակվող **Ներառական զարգացման ինդեքս**
* Այլ ինդեքսներ

Սույն ռազմավարության շրջանակը միայն մասամբ է ներառված առաջին 2 ինդեքսների (Գլոբալ մրցունակության ինդեքս և Տնտեսական ազատության ինդեքս) հաշվարկման մեթոդաբանության հիմքում։ Մասնավորապես, գլոբալ մրցունակության ինդեքսի հաշվարկման համակարգում սույն ռազմավարության շրջանակից ներառված գործոնների ընդհանուր կշիռը չի գերազանցում ինդեքսի հաշվարկման վրա ընդհանուր ազդեցության 15%-ը։ Նույն տրամաբանությամբ՝ Տնտեսական ազատության ինդեքսի հաշվարկում նշված կշիռը կազմում է ընդամենը 25%. ավելին, տվյալների հավաքագրման միակ աղբյուր են հանդիսանում «Գործարարությամբ զբաղվելը» զեկույցից վերցված տվյալները։ Ներառական զարգացման ինդեքսը ներառում է 3 ցուցիչ և 12 ենթացուցիչ: Նշված ցուցիչները խիստ փոխկապակցված են, և ցուցիչներից մեկի ուժեղացումը կամ թուլացումն ազդում է մյուսների վրա, ուստի որևէ մեկն ինքնուրույն չի կարող ապահովել ներառական աճ, դրան կարելի է հասնել միայն գործոնների համադրության միջոցով: Այդ պատճառով ներառական զարգացման ինդեքսում ներառված ցուցիչների և ենթացուցիչների համար սահմանված չեն տարբեր կշիռներ: Այլ հրապարակումներում նշված կշիռն ավելի փոքր է։

**«Գործարարությամբ զբաղվելը»** զեկույցի գնահատման մեթոդաբանությունը, ի տարբերություն վերոհիշյալ 3 զեկույցների, ամբողջովին հիմնված է գործարար միջավայրի բարելավման ռազմավարության շրջանակում ընդգրկված ուղղությունների վրա։

Ռազմավարության շրջանակներում արտացոլված մնացած ուղղությունները, որոնք դուրս են **«Գործարարությամբ զբաղվելը»** զեկույցի շրջանակից, մասամբ կամ ամբողջությամբ արտացոլված են այլ հրապարակումներում և զեկույցներում, սակայն դրանք կամ չեն կազմում առանձին ինքնուրույն բաժիններ և ենթացուցիչներ, այլ կազմում են առանձին ենթացուցիչների ընդամենը մի մասը, կամ եթե նույնիսկ կազմում են առանձին բաժիններ, ապա տվյալ զեկույցի մեթոդաբանությունը թույլ չի տալիս չափելի թիրախներ սահմանել տվյալ առանձնացված ուղղության մասով:

Հաշվի առնելով շարադրված փաստերը, սույն ռազմավարության թիրախների չափման մեթոդաբանության հիմքում դրվում են **«Գործարարությամբ զբաղվելը»** զեկույցի չափանիշները՝ իրենց համապատասխան ենթացուցիչներով՝ որպես չափողականության օբյեկտիվությունն ու լիարժեքությունն ապահովող օպտիմալ գործիք։

Հարկավոր է արձանագրել նաև, որ առաջարկվող մեթոդաբանությունը հետագայում թույլ կտա կանխատեսումներ անել նաև ավելի լայն համատեքստում (Հայաստանի վերափոխման համապարփակ ռազմավարություն) վերոհիշյալ մյուս ինդեքսների գծով թիրախները հաշվարկելիս։

* 1. **Թիրախները**

Այսպիսով` ռազմավարության հիմնական թիրախը կլինի «Գործարարությամբ զբաղվելը» զեկույցում մատնանշված ոլորտներում գործարարների համար վարչարարական բեռի և ռիսկերի կրճատումը, որը արտացոլված կլինի ինդեքսում Հայաստանի համար ակնկալվող միավորների ավելացմամբ (այսինքն՝ լավագույն արդյունքից հեռացվածության կրճատմամբ) և դիրքի բարելավմամբ:

Ստորև ներկայացվում է Հայաստանի ներկայիս դիրքը «Գործարարությամբ զբաղվելը» 2019 զեկույցում։ Պատկերված աղյուսակում յուրաքանչյուր ենթացուցչի մասով մատնանշվում է Հայաստանի ներկայիս հեռավորությունը լավագույն արդյունքից, ինչպես նաև կանխատեսվող արդյունքը ռազմավարությամբ նախատեսվող միջոցառումների իրագործման արդյունքում։ Կանխատեսվող թիրախային միավորի հաշվարկման հիմքում ընկած է նույն «Գործարարությամբ զբաղվելը» զեկույցի մեթոդաբանությունը, որը թույլ է տալիս ճշգրիտ հաշվարկել ակնկալվող միավորը՝ ըստ իրականացված միջոցառումից ակնկալվող արդյունքի։

|  |  |  |  |  |
| --- | --- | --- | --- | --- |
|  | Ներկայիս միավորը | Ներկայիս դիրքը | Թիրախային միավորը | Թիրախային դիրքը |
| Ընկերությունների հիմնում | 96.21 | 8 | 96.21 | Առնվազն 15-րդ |
| Շինարարական թույլտվություններ | 68.06 | 98 | 80.83 | Առնվազն 15-րդ |
| Էլեկտրաէներգիայի մատակարարման ցանցին միացում | 90.79 | 17 | 91.33 | Առնվազն 15-րդ |
| Սեփականության գրանցում | 86.97 | 14 | 92.45 | Առնվազն 15-րդ |
| Վարկերի ստացում | 70.00 | 44 | 90.00 | Առնվազն 15-րդ |
| Փոքր բաժնետերերի պաշտպանություն | 63.33 | 51 | 83.33 | Առնվազն 15-րդ |
| Հարկերի վճարում | 74.46 | 82 | 86.16 | Առնվազն 25-րդ |
| Արտաքին առևտուր | 89.22 | 46 | 89.22 | Առնվազն 25-րդ |
| Պայմանագրերի կիրարկում | 70.63 | 24 | 74.34 | Առնվազն 15-րդ |
| Սնանկության ճանաչում | 43.99 | 95 | 59.61 | Առնվազն 55-րդ |
| **Ընդհանուր միավոր** | **75.37** | **41-րդ** | **84.35** | Առնվազն 15-րդ |

Չնայած այն հանգամանքին, որ սահմանվող միջոցառումների տեխնիկապես իրագործման համար նախատեսվող ժամկետը ավելի կարճ է քան բուն ռազմավարության ժամկետը (5 տարի), այնուամենայնիվ հաշվի է առնվում այն փաստը, որ ըստ զեկույցի տրամաբանության, բարեփոխումը համարվում է իրագործված միայն այն ժամանակ, երբ բացի օրենսդրական կարգավորումից, այն կյանքի է կոչվում նաև պրակտիկայում։

Հաշվի առնելով յուրաքանչյուր միջոցառման գծով իրազեկման և պրակտիկայի վերածելու համար անհրաժեշտ ժամկետները, ռազմավարությամբ սահմանվող 5 տարին համարվում է իրատեսական ժամկետ վերոհիշյալ թվային թիրախներին հասնելու և դրանք հերթական զեկույցում արտացոլելու համար։

Համաձայն Հավելված 1-ում ներկայացված հիմնավորումների, վերհիշյալ թիրախներին հասնելու դեպքում՝

* Հայաստանը ընդհանուր միավորներով կընդգրկվի լավագույն 15 երկրների շարքում։
* Հայաստանը առանձին ենթացուցիչների գծով 10-ից 7-ում կլինի լավագույն 15 երկրների շարքում
* Հայաստանը չի ընդգրկվի լավագույն 15 երկրների շարքում հետևյալ անվանակարգերում՝

1. Հարկերի վճարում
2. Արտաքին առևտուր
3. Սնանկության ճանաչում

Սույն ռազմավարությամբ նախատեսվում է իրականացնել նաև հետազոտություններ` վերոհիշյալ 3 ուղղությունների գծով՝ մշակելու համար այնպիսի միջոցառումներ, որոնք թույլ կտան, եթե ոչ այս ռազմավարությամբ նախատեսվող 5 տարվա ընթացքում, ապա առնվազն ավելի երկարաժամկետ հատվածում նույնպես դասակարգվելու լավագույն 15 երկրների շարքում։

Նշված լրացուցիչ թիրախին հասնելու պարագայում, **Հայաստանը «Գործարարությամբ զբաղվելը» զեկույցում կլինի լավագույն 15 երկրների շարքում, թե ընդհանուր ցուցիչով, թե յուրաքանչյուր ենթացուցիչով առանձին վերցրած։**

1. **Հիմնական ուղղությունները և առաջնահերթ գործողությունները**

Սույն ռազմավարության շրջանակներում գործարար միջավայրի բարելավման և սահմանված թիրախներին հասնելու նպատակով կարևորվում են բարեփոխումները հետևյալ ռազմավարական ուղղություններով՝

# Ընկերությունների հիմնում

# Շինարարական թույլտվությունների ստացում

# Միացում հանրային ծառայությունների մատակարարման ցանցերին

1. Սեփականության գրանցում
2. Վարկերի ստացում
3. Փոքր բաժնետերերի պաշտպանություն
4. Հարկերի վճարում
5. Արտաքին առևտուր
6. Պայմանագրերի կիրարկում
7. Սնանկության ճանաչում
8. Աշխատանքային օրենսդրություն
9. Տնտեսական մրցակցության պաշտպանություն
10. Կորպորատիվ կառավարում
11. Ինտեգրված տվյալների համակարգ

Վերոնշյալ ուղղություններով իրականացվող առաջնահերթ գործողություններն ուղղված կլինեն`

* կանոնների պարզեցմանը
* ընթացակարգերի կրճատմանը, ծախսվող ժամանակի, գործողությունների կատարման հաճախականությունների կրճատմանը
* ՏՏ լուծումների կիրառմանը, էլեկտրոնային կառավարման բաղադրիչների ներդրմանը և էլեկտրոնային համակարգերի միասնականացմանը
* Շահագրգիռ կողմերի միջև հաղորդակցության մեխանիզմենրի օպտիմալացմանը:

# **Ընկերությունների հիմնում**

Գործարարությամբ զբաղվելու արդյունավետ և պատշաճ ընթացակարգերը նպաստում են ընկերությունների ստեղծմանը և դրանց արդյունավետ գործունեությանը։ Ինչպես փաստում է միջազգային փորձը, ընկերությունների գրանցման արդյունավետ ընթացակարգեր ունեցող երկրներում առկա է նաև նոր ընկերությունների ստեղծման բարձր ցուցանիշ և ընկերությունների ավելի մեծ քանակ։[[1]](#footnote-1)

Որպես ընկերություններ հիմնելու գործընթացը բնութագրող ցուցանիշներ կարելի է առանձնացնել ընկերություններ հիմնելու համար պահանջվող ընթացակարգերը և ժամանակը։

### **Առաջնահերթ գործողություն 1. Էլեկտրոնային համակարգերի դյուրինացում**

### Ընկերություններ հիմնելու գործընթացի պարզեցման նպատակով կարևորվում է ՀՀ արդարադատության նախարարության պետական ռեգիստրի գործակալության էլեկտրոնային համակարգի արդիականացումը՝ մասնավորապես ապահովելով ամբողջությամբ էլեկտրոնային եղանակով ընկերության գրանցումը, անկախ ոչ տիպային կանոնադրության հիման վրա գրանցում կամ կանոնադրության փոփոխություն իրականացնելու հանգամանքից։ Արդյունքում կկրճատվի տնտեսավարողի և լիազոր մարմնի միջև շփումը, որը կհանգեցնի նաև տնտեսավարողի վարչարարական ծախսերի նվազեցմանը։

**Առաջնահերթ գործողություն 2. Բիզնեսի գրանցման և հաշվետվությունների ներկայացման էլեկտրոնային համակարգերի գործունեության պարզեցում**

Ներկայումս [www.e-register.am](http://www.e-register.am) կայքում բիզնես գրանցելիս, վերջում դիմորդին տրամադրվում է կազմակերպության/ԱՁ ՀՎՀՀ-ն: Օգտագործելով ստացված ՀՎՀՀ-ն և էլ.փոստի հասցեն` տնտեսվարող սուբյեկտը հետագայում պետք է գրանցվի <https://file-online.taxservice.am> հաշվետվությունների ներկայացման էլեկտրոնային համակարգում: Քանի որ վերջինս պարտադիր քայլ է յուրաքանչյուր բիզնեսի համար` երկու համակարգերը հնարավոր է ինտեգրել այնպես, որ e-register-ում գրանցվելուն ու ՀՎՀՀն գեներացվելուն պես, **ավտոմատ գրանցում է կատարվում** այդ ՀՎՀՀով և e-register ում տրված Ձեր էլ. փոստի հասցեով **taxservice-ի** կայքում:

**Առաջնահերթ գործողություն 3. Բիզնես գրանցելուն և գործունեությունը զարգացնելուն առնչվող ընթացակարգերի առցանց հասանելիության ապահովում**

Այս առաջնահերթ գործողության ներքո նախատեսված է գործարկել eRegulations Հայաստանը պորտալը և շարունակաբար ընդլայնել առացանց հասանելի ընթացակարգերի շրջանակը:

# **Շինարարական թույլտվությունների ստացում և հանրային ծառայությունների մատակարաման ցանցերին միացում**

Կառուցապատման բնագավառի կարգավորումները՝ կիրարկման կայացած մեխանիզմների հետ մեկտեղ, ապահովում են անվտանգության ստանդարտներ, որոնք պաշտպանում են հանրությանը և միաժամանակ ավելի արդյունավետ, թափանցիկ և ֆինանսապես մատչելի են դարձնում թույլտվությունների տրամադրման գործընթացը՝ ինչպես կառուցապատման ոլորտի կառույցների, այնպես էլ դրանից օգտվող անհատ մասնագետների համար: Թույլտվությունների ձեռքբերման գործընթացի երկարատևության հետևանքով գործարքների հետ կապված ծախսերն ավելանում են, իսկ գործարքների թիվը՝ նվազում:[[2]](#footnote-2) Այսպիսով, շինարարության թույլտվությունների տրամադրման կայացած համակարգերի առանցքը շինարարական հստակ նորմերի ու կարգավորումների առկայությունն է։

**Առաջնահերթ գործողություն 1. Կառուցապատման թույլտվությունների ստացման ընթացակարգերի պարզեցում և կրճատում` էլեկտրոնային համակարգերի արդիականացման հաշվին**

Սույն առաջնահերթ գործողության ներքո նախատեսված է շինարարության թույլտվությունների տրամադրման էլեկտրոնային e-permits համակարգի արդիականացում, GIS համակարգի մշակում և ներդնում:

**Առաջնահերթ գործողություն 2. Ավարտված շինարարական օբյեկտների համապատասխանության հավաստման գործընթացի պարզեցում**

Ընթացակարգի ժամանակատարությունը կրճատելու նպատակով նախատեսված է սահմանել այնպիսի ընթացակարգ, ըստ որի ընդունող հանձնաժողովի ձևավորման պահանջը կառուցապատողից կանցնի ՏԻՄ-ին, իսկ ավարտական ակտը հաստատվելուց հետո կներկայացվի ՏԻՄ-ի կողմից ՀՀ անշարժ գույքի կադաստրի կոմիտե սեփականության գրանցման համար՝ առանց կառուցապատողի կողմից վերջինիս դիմելու։

# **Միացում հանրային ծառայությունների մատակարարման ցանցերին**

Գործարարությամբ զբաղվելու արդյունավետության բարձրացման համար կարևոր է հանրային ծառայությունների մատակարարման ցանցերին (էներգամատակարարում, ջրամատակարարում, գազամատակարարում, հեռախոսակապ, ինտերնետ) միացման գործընթացի պարզեցումը: Այս տեսանկյունից հատկապես մեծ ուշադրություն կդարձվի հանրային ծառայությունների մատակարարման ցանցերին միանալու համար ընթացակարգերի պարզեցմանը, սակագների վերաբերյալ տեղեկատվության հասանելիության բարձրացմանը, մատակարարման հուսալիության բարձրացմանը:

### **Առաջնահերթ գործողություն 1. Հանրային ծառայությունների մատակարարման ցանցերին միացման ընթացակարգերի պարզեցում**

Սույն առաջնահերթ գործողության շրջանակներում նախատեսված է վերանայել հանրային ծառայությունների ցանցերին միացման կանոնները և դրանցով սահմանված ժամկետների կատարման մոնիթորինգի համակարգը, ինչպես նաև մշակել մատակարար ընկերությունների, ՏԻՄ-րի և քաղաքաշինության բնագավառում շահագրգիռ կողմերի համագործակցության հստակ մեխանիզմներ:

### **Առաջնահերթ գործողություն 2. Հանրային ծառայությունների մատակարարման ցանցերին միացման գործընթացների թվայնացում**

Սույն առաջնահերթ գործողության շրջանակներում նախատեսված է ուսումնասիրել դիմող մատակարար, մատակարար-գործընկեր կառույցներ հարաբերությունների տարբեր փուլերում ՏՏ լուծումների միջոցով ժամանակատարության և ծախսատարության կրճատման հնարավորությունները (օրինակ` տվյալների ինտեգրված բազաներ տեղեկատվության փոխանակումը կազմակերպելու համար կամ դիմումատու-մատակարար պայմանագրերի կնքումը, միացման վճարումները կատարելու համար և այլն) և մշակել գործընթացների թվայնացման խրախուսման մեխանիզմներ:

* 1. **Սեփականության գրանցում**

Որպես սեփականության գրանցման ընթացակարգը գնահատող չափանիշներ կարելի է առանձնացնել բոլոր գործընթացների քանակը, որոնք անհրաժեշտ է կատարել սեփականության գրանցման համար և սեփականության գրանցման համար անհրաժեշտ ժամանակահատվածը։

**Առաջնահերթ գործողություն 1. Պետական ռեգիստրի դյուրինացում**

Պետական ռեգիստրի դյուրինացման համար կարևորագույն նախապայման են հանդիսանում՝

* ինտեգրված կադաստրի ստեղծումը, որի արդյունքում փոխկապակցված տեղեկատվական փաստաթղթերի հիման վրա հնարավորություն կստեղծվի ապահովել մեկ միասնական ինքնաշխատ տեղեկատվական ռեսուրս, տարածքների, տնտեսության, բնական պաշարների, բնապահպանական, քաղաքաշինական և այլ գործընթացների արագ և արդյունավետ կառավարում, ֆինանսական միջոցների և աշխատանքային ռեսուրսների խնայողություն, տեղեկատվական տեխնոլոգիաների և տեխնիկական միջոցների ներդրման արագություն և արդյունավետություն,
* առցանց, ինքնաշխատ, անթուղթ անշարժ գույքի կադաստրի ներդնումը, որի արդյունքում կապահովվի տեղեկատվության ձեռքբերման ընթացակարգի էական պարզեցում, դրա տրամադրման ժամկետների կրճատում (հարցումից հետո՝ անմիջապես), կոռուպցիոն ռիսկերի բացառում, կադաստր վարող պետական մարմնի պաշտոնական կայքից օգտվելու հարմարավետության բարձրացում:

**Առաջնահերթ գործողություն 2. Սեփականության գրանցման գործընթացի պարզեցում**

Սեփականության գրանցման գործընթացի պարզեցման համատեքստում Հայաստանի Հանրապետության կառավարության կողմից 2011 թվականի դեկտեմբերի 22-ի N 1851-Ն որոշմամբ հաստատվել են նոտարական վավերացում չպահանջող պայմանագրերի օրինակելի ձևերը, որի արդյունքում վավերացման պահանջը վերացվել է օրինակելի պայմանագրերի պայմաններին համապատասխան կնքված պայմանագրերի համար: Նշված պայմանագրերը չեն նախատեսում սահմանված վիճակներից զատ այլ հարցեր և դա կապված է սեփականության իրավունքի փոխանցման գործարքի հստակությունից և անվտանգությունից, ինչի պատճառով հավաքվում, վերանայվում և նոտարական հաստատմանն են ներկայացվում լրացուցիչ փաստաթղթեր՝ չնայած դրանց հետ կապված մեծ ծախսերին։

Տնտեսավարողների լրացուցիչ վարչարարական բեռի նվազեցման նպատակով, անհրաժեշտ է ստեղծել մեխանիզմ, որը հնարավորություն կընձեռնի պարզեցնել գրանցման ընթացակարգը հետևյալ ճանապարհով՝

* 1-ին դեպքում. գործարքը վավերացնելու համար նոտարին դիմելիս վերջինիս կողմից հարցում կատարվի գույքի և դրա նկատմամբ իրավունքների և սահմանափակումների վերաբերյալ տեղեկատվություն ստանալու համար և գործարքը վավերացնելուց հետո կադաստր վարող մարմնին իրավունքի պետական գրանցման դիմումը ներկայացնի նոտարը։
* 2-րդ դեպքում. գործարքի կնքման համար նոտարի վավերացման անհրաժեշտության բացակայության պարագայում ներկայացվի դիմում, որից հետո կադաստր վարող մարմինը գույքի և դրա նկատմամբ իրավունքների և սահմանափակումների վերաբերյալ տեղեկատվությունը ինքնուրույն կուսումնասիրի, առանց միասնական տեղեկանքի ստացման համար դիմելու, և կկատարի գրանցումը։
  1. **Վարկերի ստացում**

Ֆինանսական միջոցների հասանելիության տեսանկյունից կարևորվում է ապահովված գործարքները և պարտատերերի ու պարտապանների իրավունքները կարգովորող իրավական դաշտը: Աշխարհի շատ երկրներում, այդ թվում Հայաստանում ֆինանսների մատչելիությունը դեռևս խնդիր է տնտեսավարողների համար: Պատճառը մասամբ կայանում է նրանում, որ ֆինանսական հաստատությունները պահանջում են, որ վարկ ստանալու համար տնտեսավարողները որպես գրավ ներկայացնեն անշարժ գույք՝ նախապատվություն տալով առևտրային նշանակության անշարժ գույքին:

**Առաջնահերթ գործողություն 1. Ապահովված գործարքների իրավական դաշտի վերանայում՝ միջազգային լավագույն փորձին համապատասխան**

Ֆինանսական հասանելիության տեսանկյունից անշարժ գույքի տեսքով գրավադրումից զատ կարևոր է նաև շարժական գույքի գրավի գրանցման վերաբերյալ հստակ կարգավորումների առկայությունը։ Թեև ֆինանսական լիզինգն ու դեբիտորական պարտքերի ստացման գործարքները կարգավորված են իրավական դաշտում, այնուամենայնիվ, անհրաժեշտ է վերանայել գործող իրավական դաշտը և ընդլայնել գրանցման ենթակա ապահովված գործարքների շրջանակը, ինչպես նաև ապահովել, որ բոլոր գործարքները գրանցվեն միևնույն ռեգիստրում՝ նախապատվության նույն կանոններով:

**Առաջնահերթ գործողություն 2. Շարժական գույքի նկատմամբ ապահովված իրավունքների գրանցման համակարգի վերանայում և նոր համակարգի ներդնում՝ տեխնիկական համապատասխան լուծումներով։**

Վերոնշյալ գործողության շրջանակներում նախատեսված է բարելավվել գրանցումներ կատարելու համակարգը, բարձրացնել տեղեկատվության թափանցիկությունը ապահովման պայմանագրի առարկա շարժական գույքի և ապահովված իրավունքի վերաբերյալ:

* 1. **Փոքր բաժնետերերի պաշտպանություն**

“Փոքր բաժնետերերի պաշտպանություն” ցուցիչով “Գործարարությամբ զբաղվելը” ինդեքսում Հայաստանը զբաղեցնում է 51-րդ դիրքը: Դիրքի բարելավմանը կնպաստի փոքր բաժնետերերի պաշտպանության նպատակով շարունակական բարեփոխումների իրականացումը:

**Առաջնահերթ գործողություն 1. Squeeze-out մեխանիզմի ուսումնասիրություն և անհրաժեշտության դեպքում համապատասխան կարգավորումների մշակում:**

Գործողության իրականացման նպատակն է տեղաբաշխված բաժնետոմսերի համախմբման (կոնսոլիդացիայի) միջոցով փոքր բաժնետերերին՝ ընկերությունից դուրս մղելու (ամբողջությամբ բաժնետոմսերից զրկելու) հնարավորության սահմանափակումների պրակտիկայի ուսումնասիրությունը և վերոնշյալ ռիսկերը կարգավորող իրավական դաշտի ապահովումն՝ անհրաժեշտության դեպքում:

**Առաջնահերթ գործողություն 2. Կորպորատիվ կառավարման բարեփոխումների իրականացման շրջանակներում փոքր բաժնետերերի շահերի կարևորում:**

Սույն ռազմավարության շրջանակներում նախատեսված է կորպորատիվ կառավարման համապարփակ բարեփոխումների իրականացում (տես բաժին 5.13), որոնց շրջանակներում կշեշտադրվեն նաև փոքր բաժնետերերի իրավունքների պաշտպանության, քվեարկելու իրավունքի իրացման և տեղեկատվության հասանելիության բարձրացման հարցերը:

* 1. **Հարկերի վճարում**

Հայաստանն, ըստ “Գործարարությամբ զբաղվելը 2019” զեկույցի հարկերի վճարման համար պահանջվող ժամանակով (262 ժամ) զգալիորեն զիջում է համադրելի երկրներին և Եվրոպայի և Կենտրոնական Ասիայի միջին ցուցանիշին (214 ժամ): Այս առումով անհրաժեշտ է կատարելագործել հարկային օրենսդրությունը՝ թիրախավորելով հարկային վարչարարության թափանցիկության բարձրացումը և վարչարարական բեռի թեթևացումը:

**Առաջնահերթ գործողություն 1. Հարկային վարչարարության թափանցիկության բարձրացում և վարչարարական բեռի թեթևացում:**

Գործողության շրջանակներում նախատեսված է վերանայել հարկային օրենսգիրքը՝ վերացնելով հարկային համապատասխանության ժամանակն ավելացնող, տարընթերցումներ առաջացնող կարգավորումները, նախատեսել հարկային մարմին ներկայացվող հաշվետվությունների և տեղեկությունների թվի և ներկայացման հաճախականության կրճատումը, ընդլայնել հարկային հաշվարկների ինքնաշխատ լրացման (Pre-filing) համակարգը և հարկերը վճարելու առցանց հնարավորությունները:

**Առաջնահերթ գործողություն 2. Հարկային ոլոտի մշտադիտարկմանն ուղղված գործիքակազմի ներդրում**

Հարկային ոլորտում իրականացվող բարեփոխումները և տրամադրվող արտոնությունները հիմնականում ուղղված են գործարար միջավայրի բարելավմանը, ինչպես նաև ստվերի կրճատմանը, որի արդյունքում ակնկալվում է բարձրացնել ՀՀ-ում գործարարությամբ զբաղվելու գրավչությունը։ Երկարաժամկետ կայունության ապահովման տեսանկյունից անհրաժեշտ է շարունակաբար վերլուծել և մշտադիտարկել կատարված գործողությունների արդյունքները՝ կայուն հիմք դնելով հետագա որոշումների համար։ Այսպիոսվ, անհրաժեշտ է պարբերաբար գնահատել գործող հարկային և մաքսային արտոնությունների արդյունավետությունը, իրականացնել հարկ վճարողների ընկալման հետազոտություն (taxpayer perception survey), գնահատել հարկային համապատասխանության արժեքը (tax compliance), ինպես նաև իրականացնել հարկային ստվերի գնահատում։

**Առաջնահերթ գործողություն 3. ՀՀ հարկային ոլորտի գրավչության մասին իրազեկում**

Առկա հարկային արտոնությունների կիրարկման, ընթացիկ հարկային բարեփոխումների մասին տեղեկացման, ինչպես նաև թիրախային խմբերերի հետ միջազգային ցուցիչների գնահատման մեթոդաբանության, վերջիններիս վրա բարեփոխումների ազդեցության մասին տեղեկատվության տրամադրումը հանդիսանում են կարևորագույն գործընթացներ ՀՀ հարկային ոլորտի գրավչության մասին իրազեկման աշխատանքներում։

* 1. **Արտաքին առևտուր**

Հայաստանի Հանրապետությունը վարում է բազմավեկտոր արտաքին տնտեսական քաղաքականություն, որը ստեղծում է բազմաթիվ հնարավորություններ Հայաստանում գործունեություն ծավալող բիզնեսի համար իրենց ապրանքների արտահանման նպատակով միջազգային խոշոր շուկաներ թիրախավորելու տեսանկյունից: Վերոնշյալ հնարավորությունները առավելագույնս օգտագործելու համար անհրաժեշտ է կատարելագործել ներմուծման/արտահանման ընթացակարգերը և ընդլայնել լոգիստիկ լուծումները՝ թիրախավորելով ընթացակարգերի ժամանակատարության և ֆինանսական ծախսերի կրճատումը:

**Առաջնահերթ գործողություն 1. Մաքսային գործունեության փաստացի կատարողականը չափելու մեթոդների ներդնում:**

Խոսքը մասնավորապես Тime release study և Customs blue print գործիքների կիրառման մասին է: Նշյալ գործիքները հնարավորություն կտան ճշգրիտ չափել սահմանային գործընթացների կատարողականը, որը վերաբերում է առևտրի հոսքերին, մասնավորապես ապրանքների մաքսազերծում և բացթողում, և կօգնեն հայտնաբերել կարգավորումների բացերը հետագայում դրանք բարելավելու և, այսպիսով, տնտեսվարողի գործառնական ծախսերը կրճատելու նպատակով:

**Առաջնահերթ գործողություն 2. Արտահանողների և ներմուծողների լոգիստիկ պլանն ամփոփող էլեկտրոնային հարթակի ստեղծում:**

Նշյալ հարթակի ստեղծումը հնարավարություն կտա օգտագործողներին նվազեցնել հատկապես ցամաքային հետադարձ ճանապարհը «բեռնավորված» վերադառնալու համար ծախսվող ժամանակը՝ հետևաբար նպաստելով ծախսերի կրճատմանը։

**Առաջնահերթ գործողություն 3. Մաքսային գործառնությունների իրականացման վրա ծախսվող ժամանակի կրճատում:**

Այս գործողության շրջանակներում նախատեսված է իրականացնել աշխատանքներ ռիսկերի վրա հիմնված մաքսային զննության համակարգի ներդրման, ինչպես նաև ապրանքների և տրանսպորտային միջոցների ինքնաշխատ բացթողման էլեկտրոնային համակարգի ներդրման (ավտոմատ բացթողում)՝ առանց մաքսային մարմինների գտնվելու վայրեր այցելության, ուղղությամբ:

* 1. **Պայմանագրերի կիրարկում**

Մասնավոր հատվածի ներկայացուցիչների կողմից շարունակաբար ընդգծվում է առևտրային վեճարի լուծման արդյունավետության և թափանցիկության բարձրացման անհրաժեշտությունը: Մասնագիտացված դատարանների բացակայության պարագայում առւտրային վեճերը քննվում են քաղաքացիական դատարաններում, որը ծանրաբեռնում է վերջինիս աշխատանքը: Թեև առևտրաարդյունաբերական պալատին կից 2007 թ.-ին ստեղծվել արբիտրաժային դատարան, արբիտրաժը կամ միջնորդությունը բավականաչափ տարածված չեն:

**Առաջնահերթ գործողություն 1. Առևտրային արդարադատության իրավական հիմքերի կատարելագործում և կարողությունների զարգացում:**

Առևտրային մասնագիտացված դատարանների բացակայության պարագայում անհրաժեշտ է դատավորների որոշակի քանակի շարունակական վերապատրաստում,  դատական գործերի վարման էլեկտրոնային համակարգի զարգացում, վեճերի այլընտրանքային մեխանիզմների զարգացում, այդ թվում՝ արբիտրաժի, միջնորդության և մասնագիտական աջակցության, այդ թվում՝ Pro-bono սկզբունքով մատուցվող ծառայությունների հասանելիությանն աջակցություն:

* 1. **Սնանկության ճանաչում**

Հայաստանը 95-րդն է “Գործարարությամբ զբաղվելը” ինդեքսի “սնանկության ճանաչում” ցուցիչով, հիմնականում բարձր ծախսերի և վերականգնման ցածր մակարդակի (low recovery rate) (38 ցենտ 1 ԱՄՆ դոլարից) պատճառով: Բացի այդ սնանկության դեպքերը հիմնականում ավարտվում են ընկերության լուծարմամբ, ինչը հնարավորություն չի տալիս քաղել տնտեսական օգուտներն ընկերությունների վերակազմակերպումից և առողջացումից: Ուստի սնանկության կարգավորումների կատարելագործումը կառավարության գերակայություններից մեկն է:

**Առաջնահերթ գործողություն 1. Սնանկության կառավարիչների գործունեության որակի բարելավում**

Այս առաջնահերթ գործողության շրջանակներում կվերանայվեն սնանկության կառավարիչներին ներկայացվող որակավորման պահանջները և ընթացակարգը, կներդրվեն վերապատրաստման էլեկտրոնային համակարգեր, կմշակվեն սնանկության կառավարիչների կողմից վճարվող անդամավճարների և այլ վճարների համաչափության մեխանիզմները, կվերանայվեն սնանկության կառավարիչների վարձատրության մեխանիզմենրը:

**Առաջնահերթ գործողություն 2. Սնանկության համակարգի հանդեպ վստահության և իրազեկվածության բարձրացում**

Այս առաջնահերթ գործողության շրջանակներում կհստակեցվեն սնանկության համակարգի վերահսկող մարմինների լիազորությունները սնանկության կառավարիչների գործունեության համապատասխանության նկատմամբ, կվերանայվեն բողոքների ներկայացման ընթացակարգերը:

**Առաջնահերթ գործողություն 3. Սնանկության համակարգում հաղորդակցության և հաշվետվողականության մեխանիզմենրի հստակեցում**

Այս առաջնահերթ գործողության շրջանակներում նախատեսված է գործարկել e-bankruptcy նոր հարթակ, ինչը հնարավոր կդարձնի բարձրացնել տեղեկատվության հասանելիության մակարդակը, տիպային փաստաթղթերի հասանելիությունը, սնանկ ճանաչվելու հնարավորությունների և հետևանքների մասին իրազեկման ընդլայնումը, առողջացման մոդելների մասին տեղեկատվությունը:

**Առաջնահերթ գործողություն 4. Սնանկության մասնագիտացված դատարանի արդյունավետության բարձրացում**

Այս առաջնահերթ գործողության շրջանակներում նախատեսված է իրականացնել դատական գործընթացների ինտեգրումը էլեկտրոնային հարթակում՝ նպաստելով դատավորների գործունեության արդյունավետության բարձրացմանը՝ սնանկության գործընթացի հիմնական փուլերն առցանց իրականացնելու հաշվին:

* 1. **Աշխատանքային օրենսդրություն**

Գործարարությամբ զբաղվելու արդյունավետության վրա մեծապես ազդում են աշխատանքային հարաբերությունների կարգավորումները: Կարևոր է գտնել հավասարակշված լուծումներ աշխատողի պաշտպանության և գործատուի կարիքների և շահերի բավարարման համար: Միաժամանակ, միջազգային տնտեսական հարաբերությունների զարգացման արդի առանձնահատկություններից է աշխատուժի միջազգային միգրացիայի ծավալների ընդլայնումը, ինչը պայմանավորված է գլոբալացման և տարածաշրջանային տնտեսական ինտեգրման գործընթացների խորացմամբ:

### **Առաջնահերթ ուղղություն 1. Աշխատանքային օրենսգրքի կատարելագործում**

Իրականացվելու են աշխատանքային օրենսգրքի բարելավման աշխատանքներ` շեշտադրելով աշխատանքի ընդունման, աշխատանքից ազատման, աշխատաժամանակի, սոցիալական երաշխիքների տրամադրման հարցերի շուրջ շահագրգիռ կողմերին բավարարող լուծումներ մշակելու ուղղությամբ:

**Առաջնահերթ ուղղություն 2. Օտարերկրացի աշխատողի համար գործատուին աշխատանքի թույլտվության տրամադրման կարգի դյուրացում**

Ստեղծվելու է «բացակայող» կամ «անբավարար» հմտությունների որոշման մեթոդ, որի հիման վրա նախատեսվելու է օտարերկրյա աշխատողների համար աշխատանքի թույլտվության տրամադրման մեխանիզմների պարզեցում:

* 1. **Տնտեսական մրցակցության պաշտպանություն**

Հայաստանում մրցակցային միջավայրի բարելավման և շուկայի պաշտպանության ոլորտի ՀՀ պետական տնտեսական քաղաքականությունը պետք է ուղղվի գործող օրենսդրության պահպանման նկատմամբ վերահսկման առավել արդյունավետ լծակների ներդրմանը, ձեռնարկատիրության զարգացմանը, արտադրության արդյունավետության բարձրացմանը, ոլորտի հիմնախնդիրների բացահայտմանը ու դրանց վերացմանը, արտադրողների և սպառողների շահերի պաշտպանությանը, բարեխիղճ մրցակցային դաշտի ձևավորմանը և հակամրցակցային գործունեության կանխարգելմանը: ՀՀ կառավարությունը հետամուտ է լինելու տնտեսության տարբեր ոլորտներում մրցակցությունը սահմանափակող գործոնների վերացմանն ուղղված միջոցառումների իրականացմանը՝ հատուկ ուշադրություն դարձնելով՝մրցակցությանը խոչընդոտող կարգավորիչ արգելապատնեշների վերացմանը, մրցակցային անհավասար պայմաններ ստեղծող խտրական որոշումների կայացման բացառմանը:

**Առաջնահերթ ուղղություն 1. Տնտեսական մրցակցության ապահովման նպատակով մրցակցության խաթարմանը վերաբերող օրենսդրության կատարելագործում և կիրարկման արդյունավետ մեխանիզմների ներդնում**

Մրցակցության խաթարմանը վերաբերող օրենսդրության կատարելագործման և կիրարկման արդյունավետ մեխանիզմների միջոցով պետության առաջնահերթ խնդիրը կլինի շուկա ազատ մուտքի/ելքի պայմանների երաշխավորումը՝ պահպանելով պետության կողմից որդեգրած քաղաքականության` տնտեսական մրցակցությանը չխաթարելու սկզբունքը, մասնավորապես՝ օրենքով կսահմնավեն չափանիշներ, որոնք հնարավորություն կընձեռեն հստակեցնել տնտեսավարող սուբյեկտների գերիշխող դիրքի չարաշահման հնարավոր դեպքերը, համակենտրոնացման թույլատրելիության հիմքերը, կսահմանվեն չափանիշներ, որոնց հիման վրա տնտեսավարողի գործողությունը կորակավորվի որպես հասարակության մոլորեցում, կսահմանվեն տնտեսվարող սուբյեկտի նկատմամբ կիրառվող պատասխանատվության միջոցների որոշման չափանիշներ ինչպես նախազգուշացման և տուգանքի կիրառման դեպքերի հստակ տարանջատման, այնպես էլ տուգանքի շեմերի որոշման հայեցողության վերացման նպատակով՝ տնտեսվարողի համար կանխատեսելի դարձնելով լիազոր մարմնի վարչարարությունը:

**Առաջնահերթ ուղղություն 2. Սահմանափակ ռեսուրսներից օգտվելու նպատակով բացառիկ լիցենզիաների և թույտվությունների տրամադրման ապահովում՝ մրցակցային և ոչ խտրական պայմաններով:**

Իրականացվելու են գործողություններ ուղղված սահմանափակ ռեսուրսներից օգտվելու նպատակով բացառիկ լիցենզիաների և թույտվությունների տրամադրումն մրցակցային եղանակով իրականացնելուն՝ ներդնելով մեխանիզմ, որը հնարավորություն կընձեռի միասնական էլեկտրոնային հարթակների միջոցով կազմակերպել մրցույթներ:

**5.13 Կորպորատիվ կառավարում**

Կորպորատիվ կառավարման սկզբունքների կիրառումը մասնավոր հատվածի կայուն զարգացման կարևոր նախապայմաններից է: Վերոնշյալ սկզբունքների ներդրնումը կնպաստի ընկերությունների ներդրումային գրավչության բարձրացմանը, վարկավորման արժեքի կրճատմանը, ընկերության շուկայական արժեքի բարձրացմանը:

### **Առաջնահերթ ուղղություն 1. Կորպորատիվ կառավարման կանոնագրքի վերանայում**

Կանոնագրքի առաջին տարբերակը մշակվել է՝ հիմնվելով ՏՀԶԿ կորպորատիվ կառավարման սկզբունքների, Բանկային վերահսկողության գծով Բազելի Կոմիտեի «Բանկային կազմակերպությունների կորպորատիվ կառավարման կատարելագործման ուղեցույցի», Պետական կազմակերպություններում կորպորատիվ կառավարման մասին ՏՀԶԿ ուղեցույցի վրա: Նշված երեք փաստաթղթերը վերանայվել են և ընդունվել են նոր խմբագրությամբ, ուստի կանոնագրքի վերանայման և այն միջազգային առաջադեմ փորձին համապատասխանեցնելու անհրաժեշտություն է առաջացել:

### **Առաջնահերթ ուղղություն 2. Մասնավոր հատվածում կորպորատիվ կառավարման կանոնների կիրառման խրախուսում**

Այս առաջնահերթության շրջանակներում նախատեսված է իրականացնել մասնավոր հատվածում կորպորատիվ կառավարման կանոնների կիրառման օգուտների վերաբերյալ քարոզարշավ, մշակել կանոնագրքի կիրառման և այն կիրառող ընկերությունների խրախուսման գործիքակազմ, ինչպես նաև կորպորատիվ կառավարման կանոնների ներդրման մոնիթորինգի մեխանիզմներ:

**5.14 Ինտեգրված տվյալների համակարգ**

Տնտեսավարող սուբյեկտների վարչական ծանրաբեռնվածության նվազեցումն ուղղակիորեն առնչվում է պետական վարչական տեղեկատվական համակարգերի գործարկման հետ[[3]](#footnote-3): Մասնավորապես, նման համակարգերի ձևավորումն ու գործարկումը հնարավորություն կտա տնտեսավարող սուբյեկտներին տարբեր պետական ատյանների հետ շփվելիս զերծ մնալ իրենց վերաբերող միևնույն տեղեկատվությունը տարբեր մարմիններին տրամադրելու կրկնորդություններից՝ դրանով իսկ նվազեցնելով պետական մարմինների և տնտեսավարող սուբյեկտների շփումը։

**Առաջնահերթ ուղղություն 1. Մեկ կանգառ սկզբունքով մատուցվող ծառայություններից անցում առանց կանգառ սկզբունքով մատուցվող ծառայությունների:**

Այս առաջնահերթության շրջանակներում անհրաժեշտ է իրականացնել տվյալների հավաքագրման, պահպանման և օգտագործման նպատակի ինտեգրված մեխանիզմների ստեղծում, գործատուից տվյալների ներկայացում չպահանջող գործընթացների նախագծում և վերոնշյալի համար ծրագրային լուծումների մշակում:

1. **Մոնիտորինգ, գնահատում և հաշվետվողականություն**

Սույն ռազմավարության իրականացումը բնութագրվում է նախատեսված միջոցառումների և գործողությունների բազմաբովանդակությամբ և ծավալով, ինչը պահանջում է ներգրավված պատասխանատու մարմինների օպերատիվ հաշվետվողականության կազմակերպում և կոորդինացում: Մեկ այլ կարևոր սկզբունք է՝ շարունակական երկխոսությունը գործարար համայնքի ներկայացուցիչների հետ:

Ռազմավարության իրականացման մոնիտորինգի նպատակով գործողությունների իրականացման համար պատասխանատու կամ համակատարող մարմինները եռամսյակային պարբերականությամբ հաշվետվություններ կտրամադրեն սույն ռազմավարության իրականացման համար պատասխանատու լիազոր մարմնին` ՀՀ էկոնոմիկայի նախարարությանը: Վերջինս կիրականացնի ընթացիկ մոնիտորինգ, որը ենթադրում է.

* Գործողությունների ծրագրով նախատեսված կետերի կատարման ամբողջականության գնահատում,
* Առանձին գործողությունների չկատարման պատճառների վերհանում,
* Գործողությունների կատարման ծավալից ելնելով դրանց ազդեցության կանխատեսում միջազգային վարկանիշներում Հայաստանի դիրքի տեսանկյունից,
* Վերոնշյալի հիման վրա գործողությունների ծրագրի ճշգրտում անհրաժեշտության դեպքում։

Վերոնշյալի արդյունքում կկազմվեն համապատասխան ընթացիկ հաշվետվություններ, վերլուծական տեղեկանքներ և առաջարկություններ, որոնք, ըստ անհրաժեշտության կքննարկվեն գործարար միջավայրի բարելավման միջոցառումների ծրագրի աշխատանքները համակարգող միջգերատեսչական աշխատանքային խմբում, որտեղ կհրավիրվեն նաև գործողության կատարման համար պատասխանատու գերատեսչության պաշտոնյաներ:

Լիազոր մարմինը կկազմի հաշվետվություն, որտեղ արտացոլված կլինեն գործողությունների կատարման կարգավիճակը: Հաշվետվությանը զուգահեռ կձևավորվի տարեկան գործողությունների հաջորդ ծրագրի նախագիծը և, ըստ անհրաժեշտության, կկատարվի ռեսուրսների վերանայում:

Հաշվետվությունը և տարեկան գործողությունների հաջորդ ծրագրի նախագիծը կհրապարակվեն ՀՀ էկոնոմիկայի նախարարության կայքում և e-draft համակարգում, այնուհետև սահմանված կարգով կներկայացվեն ՀՀ վարչապետի աշխատակազմ:

1. **SWOT վերլուծություն**

|  |  |
| --- | --- |
| Ներքին գործոններ | |
| Ուժեղ կողմեր | Թույլ կողմեր |
| * Բաց ներդրումային միջավայր * Գործարարությամբ զբաղվելու ոլորտային և աշխարհագրական սահմանափակումների բացակայություն * Ընդարձակ ինտերնետ ծածկույթ, առաջարկվող դիվերսիֆիկացված փաթեթներ | * Գործարարությամբ զբաղվելու արդյունավետության վրա ազդող մի շարք ոլորտների ժամանակատարություն և ծախսատարություն * Բիզնես միջավայրի կողմից նորարարական տեխնոլոգիական լուծումները կլանելու ցածր տեմպեր * Պետություն-մասնավոր հատված երկխոսության անկատար մեխանիզմ |
| Արտաքին գործոններ | |
| Հնարավորություններ | Ռիսկեր |
| * Կառավարության համար գործարար միջավայրի բարելավման գերակայություն և թվայնացման օրակարգի ընդգրկունություն * Միջազգային շուկաների հասանելիություն և արտահանման հնարավորություններ ինտեգրացիոն գործընթացների և արտոնյալ առևտրային ռեժիմների շնորհիվ * Ձեռնարկատիրական հմտությունների զարգացման և բիզնեսում թվային լուծումների ինտեգրման ընդլայնմանն ուղղված քաղաքականություն | * Արտաքին բիզնես ռիսկեր (տնտեսական ռիսկեր, աշխարհաքաղաքական ռիսկեր, միջազգային պարտավորություններով պայմանավորված կարգավորման խստացումներ) * Փոքր բաց տնտեսություն` զգայուն արտաքին շոկերի նկատմամբ * Արտահանման հիմնական շուկաների հետ ցամաքային հաղորդակցության սահմանափակ հնարավորություններ |

1. **Հավելված**

**Հավելված 1. «Գործարարությամբ զբաղվելը» զեկույցի թիրախային ցուցանիշների կանխատեսման մեթոդաբանությունը։**

«Գործարարությամբ զբաղվելը» զեկույցի թիրախային ցուցանիշների կանխատեսման մեթոդաբանության հիմքում դրվում է հետևյալ առանցքային հարցը։

* Լավագույն արդյունքից ի՞նչ հեռացվածության դեպքում Հայաստանի համար 2024 թվականին հնարավոր կլինի տեղ զբաղեցնել առաջին 15 երկրների շարքում։

Այս հարցի պատասխանը ստանալու համար կիրառվել են հետևյալ մոտեցումները։

* Վերջին 5 տարիների զեկույցներից վերցվել է 15-րդ տեղում գտնվող երկրի հավաքած ընդհանուր միավորի արժեքը, որը նույնն է, ինչ՝ լավագույն արդյունքից հեռացվածությունը։
* Փորձարկումից պարզ է դարձել, որ 2015-ից սկսած յուրաքանչյուր հաջորդ տարի 15-րդ տեղում հայտնվելու համար ավելի բարձր միավոր է անհրաժեշտ եղել։
* Համոզվելու համար, որ սա օրինաչափություն է, և ոչ պատահականություն, նույն սկզբունքը կիրառվել է 10-րդ, 20-րդ և 25-րդ տեղերի նկատմամբ։ Արդյունքը հանգեցրել է հետևյալ եզրակացություններին։

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| Զբաղեցրած դիրք | 2015 | 2016 | 2017 | 2018 | 2019 | 1 | 2 | 3 |
| 10-րդ | 80.66 | 81.05 | 81.74 | 81.27 | 81.27 | 1.10% | 82.45 | 82.87 |
| 15-րդ | 79.46 | 79.87 | 80.26 | 80.07 | 80.07 | 1.43% | 81.76 | 82.17 |
| 20-րդ | 77.78 | 78.88 | 78.91 | 79 | 79 | 2.31% | 81.42 | 81.84 |
| 25-րդ | 76.03 | 76.45 | 77.4 | 77.54 | 77.54 | 3.43% | 81.34 | 81.76 |

1. Բոլոր դեպքերում տարեցտարի աճում է տվյալ տեղում հայտնվելու համար անհրաժեշտ միավորի թիվը։
2. Աճի տեմպը ավելի ցածր հորիզոնականներում ավելի արագ է (տես սյունակ 1 - տոկոսային աճ 5 տարվա կտրվածքով)

* Հաջորդ սյունակում (2) նախորդ 5 տարիների աճը հավասարաչափ վերագրվել է հաջորդող 5 տարիներին, որպեսզի պարզենք, թե միևնույն օրինաչափության դեպքում 5 տարի անց ինչպիսին կլինի պահանջվող միավորի արժեքը յուրաքանչյուր տեղի համար։
* Կանխատեսումն ավելի պահպանողական դարձնելով՝ հաջորդ սյունակում (3) հաշվարկվել է, ինչպիսին կլինի պահանջվող միավորի արժեքը յուրաքանչյուր տեղի համար 5 տարի անց, եթե հաջորդող 5 տարում պահանջները աճեն ոչ թե նույն կերպ, ինչ վերջին 5 տարում, այլ՝ 50%-ով ավելի արագ տեմով։

Աղյուսակում ստացված թվերից պարզ է դառնում, որ նույնիսկ վերջին պահպանողական հաշվարկի դեպքում, 2024 թվականին ռազմավարության թիրախ համարվող 15-րդ տեղում հայտնվելու համար պահանջվող միավորը՝ 82.17 միավոր, ավելի փոքր ցուցանիշ է, քան ռազմավարության իրականցման արդյունքում ստացվելիք հաշվարկված արդյունքը՝ 84.35 միավոր։

Չնայած այն հանգամանքին, որ հաշվարկների արդյունքում 84.35 միավորը թույլ կտա Հայաստանին հավակնել ավելի բարձր դիրքի, քան ընդամենը 15-րդը, սակայն պետք է նկատի ունենալ, որ միավորների հաշվարկման տրամաբանության հիմքում ընկած է լավագույն արդյունքից հեռացվածությունը, որը պարբերաբար փոփոխվող մեծություն է: Յուրաքանչյուր 5 տարին մեկ անգամ բոլոր անվանակարգերում լավագույն արդյունքները գրանցվում են և դառնում են հետագա չափման հիմք հաջորդող 5 տարիների համար: Վերջին անգամ դրանք գրանցվել են 2015թ., և հաջորդ գրանցվելիս չի բացառվում, որ լավագույն արդյունքները որոշ կամ բոլոր անվանակարգերում բարելավվեն, ինչի արդյունքում նախապես թիրախավորված 84.35 միավորը, այն է հեռացվածությունը լավագույն արդյունքից, կիջնի և Հայաստանին չի երաշխավորի զբաղեցնելու այն դիրքը, որն այլ հավասար պայմաններում կզբաղեցներ:

Այս հանգամանքը հանգեցնում է հետևյալ եզրակացության. չնայած նրան, որ Հայաստանը կարող է հավակնել 5 տարվա ընթացքում լինելու լավագույն 10 երկրների շարքում ըստ **«Գործարարությամբ զբաղվելը» զեկույցի** և դա կարող է լինել իրատեսական, սակայն նման սպասումը կլինի չերաշխավորված և պակաս հիմնավորված: Այդ իսկ պատճառով **առնվազն առաջին 15-յակում** հայտնվելը դիտարկվում է որպես հավասարակշռված, լավագույնս հիմնավորված և իրատեսական թիրախ:

1. Քլեփփեր, Լեորա, Անաթ Լևին և Խուան Մանուել Քեսադա Դելգադո 2009։«Գործարար միջավայրի ազդեցությունը բիզնեսի ստեղծման գործընթացում» հետազոտական զեկույց 4937, Համաշխարհային բանկ, Վաշինգտոն/ Klapper, Leora, Anat Lewin and Juan Manuel Quesada Delgado. 2009. “The Impact of the Business Environment on the Business Creation Process.” Policy Research Working Paper 4937, World Bank, Washington, DC [↑](#footnote-ref-1)
2. Sonia Hamman, “Housing matters, Volume 1,” World Bank Policy Research Working Paper 6876, 2014 [↑](#footnote-ref-2)
3. [↑](#footnote-ref-3)